Hele byen er brændt ned til grunden og ligene ligger tæt i Bagas gader. Det foreløbige skøn fra de lokale myndigheder lyder, at omkring 2.000 civile er blevet dræbt i den hidtil mest omfattende massakre, den nigerianske terrorgruppe Boko Haram har begået.

Massakren har stået på siden lørdag, hvor det lykkedes Boko Haram at overtage en militærbase i Baga og jage soldaterne væk. Basen var indtil da hovedkvarter for kampen mod terrorgruppen.

Efter de seneste dages angreb »er byen stort set ikke eksisterende. Den er brændt ned«, siger Musa Alhaji Bukar, en lokal embedsmand, til BBC News. Han frygter at 2.000 mennesker er dræbt. Ahmed Zanna, senator for Borno-regionen, frygter, at tallet kan være endnu højere. Mindst ti landsbyer i området har også været udsat for angrebet og blevet brændt ned.